Της Ελλάδος τα παιδιά

***Της Ελλάδος τα παιδιά*** είναι ο τίτλος μιας ελληνικής κωμικής σειράς που προβλήθηκε από τους τηλεοπτικούς δέκτες του ΑΝΤ1 τις σεζόν 1993-1995. Πρωταγωνιστής και σκηνοθέτης της σειράς ήταν ο Γιάννης Μπέζος, σε σενάριο Δημήτρη Βενιζέλου και Δημήτρη Φραγκιόγλoυ. Οι ιστορίες της σειράς εκτυλίσσονται στο Γραφείο Ενημέρωσης της Αεροπορίας, στο οποίο υπηρετούν τρεις σμηνίτες: ένας δημοσιογράφος, ένας σκηνοθέτης και ένας τραγουδιστής. Στην πρώτη σεζόν, μαζί τους εργάζονται οι γραμματείς κυρίες Μπουμπού και Ντίνα στα γραφειοκρατικά, ενώ στο πρώτο επεισόδιο αναλαμβάνει και ο νέος Σμήναρχος Κάκαλος.

Μαζί με τη σειρά ''Οι απαράδεκτοι'', θεωρείται όχι μόνο διαχρονική, αλλά και πολύ μπροστά για την εποχή της. Η επιτυχία που σημείωσε ήταν τεράστια, με αποτέλεσμα να πάρει το πράσινο φως για δεύτερο κύκλο επεισοδίων, και έκτοτε προβάλλεται σε επανάληψη συστηματικά, τόσο από τον ΑΝΤ1 όσο και από τον θυγατρικό σταθμό Μακεδονία TV, έως και σήμερα.

Ο αρχικός τίτλος ήταν «Παιδιά, της Ελλάδος παιδιά», αλλά λίγο πριν την πρεμιέρα μετονομάστηκε σε «Της Ελλάδος τα παιδιά» λόγω διαμαρτυρίας του Μίμη Τραϊφόρου, του στιχουργού του τραγουδιού που ερμήνευσε η Σοφία Βέμπο κατά τον ελληνοϊταλικό πόλεμο του 1940-1941. Ο Τραϊφόρος κατήγγειλε τότε τον αυθαίρετο σφετερισμό του τραγουδιού στον τίτλο του σίριαλ, καθώς θεώρησε ότι "προσέβαλλε τη μνήμη αυτών που πολέμησαν στον τελευταίο πόλεμο και της Σοφίας Βέμπο, που ερμήνευσε το θρυλικό τραγούδι", όπως δήλωσε τότε επίσημα. Επίσης, ο Γιάννης Σαββιδάκης που έπαιζε στη σειρά, έκανε την εποχή των γυρισμάτων τη θητεία του στο Ναυτικό.

## Επισκόπηση σειράς

## Πλοκή
Στο (φανταστικό) Γραφείο Ενημέρωσης Αέρος της Ελληνικής Πολεμικής Αεροπορίας, κάπου στην Αθήνα, υπηρετούν τη θητεία τους τρεις σμηνίτες, ο φέρελπις τραγουδιστής Τζιοβάννι Ντάλας, ο δημοσιογράφος με φιλοδοξίες διανοούμενου Δημοσθένης (Δήμος) Πλαπούτας και ο λαϊκής νοοτροπίας σκηνοθέτης Γεώργιος (Γιώργος) Βλάχος.

Στο πρώτο επεισόδιο της σειράς αναλαμβάνει νέος διοικητής του Γραφείου ο ματαιόδοξος, εγωιστής και αρχομανής (ενώ κάποιες φορές τονίζει ότι είναι Σμήναρχος, κάποιες άλλες φορές δεν θέλει να του υπενθυμίζουν τον βαθμό του, καθώς τον θεωρεί ανεπαρκή για τον ίδιο και τονίζει ότι θα γίνει Πτέραρχος ή ακόμα και Αρχηγός ΓΕΕΘΑ), αλλά ενίοτε αφελής και ευθυνόφοβος Σμήναρχος Επαμεινώνδας Κάκκαλος, που είναι επίσης και έντονα προληπτικός. Εντελώς συμπτωματικά, είναι θείος του Τζιοβάννι Ντάλας (όπως αναφέρει ο ίδιος ο Ντάλας, πρώτος ξάδελφος της μητέρας του), αλλά τον αντιμετωπίζει το ίδιο αυστηρά με όλο το προσωπικό, πιθανώς για να μην τον σχολιάσουν αρνητικά ότι μεροληπτεί.

Οι πρωταγωνιστές σμηνίτες κατόρθωσαν να μετατεθούν στο συγκεκριμένο γραφείο μέσω υψηλά ιστάμενων στρατιωτικών και πολιτικών προσώπων που γνώριζαν, καθώς τυπικά το Γραφείο Ενημέρωσης Αέρος είναι υπεύθυνο για την τηλεοπτική και κινηματογραφική κάλυψη των δραστηριοτήτων της Αεροπορίας, αλλά ουσιαστικά είναι μια σχεδόν άχρηστη υπηρεσία και με πολύ χαλαρές, σχεδόν ανύπαρκτες, συνθήκες στρατιωτικής πειθαρχίας. Ήδη από το πρώτο επεισόδιο, ο Σμήναρχος Επαμεινώνδας Κάκκαλος εξοργίζεται μόλις διαπιστώνει αυτή την κατάσταση χαλαρότητας και σε όλα τα επεισόδια προσπαθεί να επιβάλλει πειθαρχία στους σμηνίτες. Στα πλαίσια αυτής της προσπάθειας, τους αναθέτει διαρκώς πλήθος από καθήκοντα ή και αποστολές, συχνά απειλώντας τους με ποινές φυλάκισης ή επίσης, στις αρχές αρκετών επεισοδίων, με δυσμενή μετάθεση στη Λήμνο αν «τα κάνουν θάλασσα» (μοναδική εξαίρεση στο επεισόδιο 4, που είπε «θα σας στείλω στη Σάμο!», πυροδοτώντας αυθόρμητη ερώτηση και των τριών ταυτόχρονα «όχι στη Λήμνο;» και τότε τους απάντησε με θυμό «όπου θέλω θα σας στείλω!»).

Ιδιαιτέρα γραμματέας του εκάστοτε διοικητή, καθώς και του νέου που μόλις ανέλαβε, είναι επί πολλά χρόνια η Ελισάβετ Κεραντάρη-Μαυροδυοβουνιώτη, που όμως όλοι τη φωνάζουν «Μπουμπού», μια μεσήλικη δημόσια υπάλληλος που ανήκει στο πολιτικό προσωπικό της Αεροπορίας. Η Μπουμπού με τον ευερέθιστο και φιλάρεσκο χαρακτήρα της ανακατεύεται στις ιδιωτικές και δημόσιες υποθέσεις όλων των μελών του Γραφείου, ερχόμενη συχνά σε κόντρα με τον Κάκκαλο και υποστηρίζοντας τους σμηνίτες, οι οποίοι την αγαπούν ιδιαίτερα. Επίσης, στο 10ο επεισόδιο διορίζεται στο ίδιο Γραφείο δίπλα στη Μπουμπού για γραφειοκρατικές υποθέσεις και η αρχισμηνίας Ντίνα, που όμως δεν έχει αξιόλογα προσόντα ακόμα και για αυτή την εύκολη θέση, και την ανέλαβε με εντολή του αρμόδιου Υπουργείου λόγω υψηλόβαθμων γνωριμιών, αλλά εξ αρχής γίνεται επίσης αγαπητή σε ολόκληρο το προσωπικό του Γραφείου.

Δεξί χέρι του Κάκκαλου είναι, από το 2ο επεισόδιο και μετά, ο επισμηνίας Χαράλαμπος Καραβανέας, ένας απλοϊκός υπαξιωματικός με καλόκαρδο χαρακτήρα, αλλά πιστός στην στρατιωτική ιεραρχία και ιδιαίτερα αφελής, που πέφτει συχνά θύμα απάτης και κοροϊδίας από τους σμηνίτες και τον σμήναρχο χωρίς να το αντιληφθεί. Στο δυναμικό του Γραφείου ανήκει και ο σμηνίτης Τρύφων Σπιουνέας, επονομαζόμενος «Χλαπάτσας» σε όλη την μονάδα, ο οποίος διαθέτει έναν ιδιαίτερα μισανθρωπικό και εγωιστικό χαρακτήρα και είναι έτοιμος πάντα να προδώσει τους πάντες στους πάντες για να έχει προσωπικό όφελος, συχνά εκμεταλλεύεται τις αδυναμίες των υπολοίπων και τις περιστάσεις για να κερδοσκοπήσει, ενώ είναι ιδιαίτερα δουλοπρεπής προς τους ανωτέρους του.

Η σειρά βασίζεται στις αστείες καταστάσεις μεταξύ του προσωπικού αυτού του Γραφείου Αεροπορίας.

## Διανομή

### Έκτακτες συμμετοχές

## Ομάδα παραγωγής
* Σκηνοθεσία: Γιάννης Μπέζος
* Σενάριο: Δημήτρης Βεvιζέλoς
* Συνεργάτης Σεναριογράφος: Δημήτρης Φραγκιόγλoυ
* Τηλεσκηνοθεσία: Ανδρέας Μορφονιός
* Σκηνογραφία: Θεoδόσης Δαυλός
* Μοντάζ – Μιξάζ: Δημήτρης Λέπουρας
* Μουσική Τίτλων: Γιάννης Σαββιδάκης
* Οργάνωση Παραγωγής: Γιάννης Καραγιάννης
* Διεύθυνση Παραγωγής: Λάκης Ελευθερουδάκης

## Επεισόδια

### Α' Κύκλος (1993-94)

* Προβαλλόταν κάθε Τετάρτη στις 21:00.

### B' Κύκλος (1994-95)

* Προβαλλόταν κάθε Τετάρτη στις 21:00.

## Παραπομπές


## Εξωτερικοί σύνδεσμοι
* ANT1: εκπομπή «Flashback» - Της Ελλάδος τα παιδιά (επεισόδιο 12)
* ΑΝΤ1 WebTV: Της Ελλάδος τα παιδιά - Όλα τα επεισόδια. 
* Της Ελλάδος τα παιδιά στο IMDb.

Κατηγορία:Τηλεοπτικές σειρές ΑΝΤ1
Κατηγορία:Ελληνικές κωμικές τηλεοπτικές σειρές